pythainlp/thaigov-v2-corpus-22032023 huggingface dataset:
วันจันทร์ที่ 14 มีนาคม 2565
บก. กำหนดแนวทางการเบิกค่ารักษาพยาบาล สำหรับผู้มีสิทธิและบุคคลในครอบครัวที่ติดเชื้อโควิด 19 กรณีต้องแยกกักตัวที่บ้าน (Self Isolation)
กรมบัญชีกลางกำหนดให้สถานพยาบาลของทางราชการนำหลักเกณฑ์ วิธีการ เงื่อนไข และอัตราการจ่าย กรณีการรักษาพยาบาลประเภทผู้ป่วยนอกและการแยกกักตัวที่บ้าน (Self Isolation) ตามที่ สปสช. กำหนด มาใช้กับการเบิกค่ารักษาพยาบาลกรณีผู้มีสิทธิหรือบุคคลในครอบครัว
นางสาวกุลยา ตันติเตมิท อธิบดีกรมบัญชีกลาง เปิดเผยว่า เนื่องจากกระทรวงสาธารณสุขได้ปรับแนวทางการให้บริการทางการแพทย์สำหรับผู้ติดเชื้อไวรัสโคโรนา 2019 หรือโควิด 19 กลุ่มอาการเล็กน้อย (สีเขียว) และไม่มีภาวะเสี่ยง โดยให้บริการในลักษณะผู้ป่วยนอกและให้ผู้ป่วยแยกกักตัวที่บ้าน (Self Isolation) ดังนั้น เพื่อให้หลักเกณฑ์และแนวทางการเบิกค่ารักษาพยาบาลของผู้มีสิทธิและบุคคลในครอบครัว สอดคล้องตามแนวทางที่กระทรวงสาธารณสุขกำหนด กรมบัญชีกลางจึงกำหนดให้สถานพยาบาลของทางราชการนำหลักเกณฑ์ วิธีการ เงื่อนไข และอัตราการจ่าย กรณีการรักษาพยาบาลประเภทผู้ป่วยนอกและการแยกกักตัวที่บ้าน (Self Isolation) ตามที่สำนักงานหลักประกันสุขภาพแห่งชาติ (สปสช.) กำหนด มาใช้กับการเบิกค่ารักษาพยาบาลกรณีผู้มีสิทธิหรือบุคคลในครอบครัว ให้สอดคล้องกับพระราชกฤษฎีกาเงินสวัสดิการเกี่ยวกับการรักษาพยาบาล พ.ศ. 2553 และที่แก้ไขเพิ่มเติม ติดเชื้อไวรัสโคโรนา 2019 หรือโรคโควิด 19 โดยมีอัตราการจ่ายค่าใช้จ่ายในลักษณะเหมาจ่าย ดังนี้
1. ค่าบริการดูแลรักษาผู้ติดเชื้อหรือผู้ป่วยโควิด 19 ที่ไม่มีภาวะเสี่ยงตามที่กระทรวงสาธารณสุขกำหนดแบบบริการผู้ป่วยนอก จ่ายแบบเหมาจ่ายในอัตรา 1,000 บาทต่อราย โดยครอบคลุมรายการดังนี้ (1) ค่าบริการให้คำแนะนำการปฏิบัติตัวในการแยกกักตัวที่บ้าน (2) การให้ยาที่เป็นการรักษาโรคโควิด 19 ได้แก่ ฟ้าทะลายโจร หรือ Favipiravir (เบิกจากกระทรวงสาธารณสุข) ตามแนวทางกรมการแพทย์ และหรือยารักษาตามอาการรวมค่าจัดส่ง (3) การประสานติดตามอาการเมื่อให้การดูแลครบ 48 ชั่วโมง (4) การจัดระบบส่งต่อเมื่อผู้ป่วยมีอาการเปลี่ยนแปลงจำเป็นต้องส่งต่อ
2. ค่าบริการสำหรับการให้คำปรึกษาหรือการดูแลรักษาเบื้องต้นเมื่อได้รับคำปรึกษาจากผู้ป่วยโควิด 19 หลังให้การดูแลครบ 48 ชั่วโมงไปแล้ว เมื่อผู้ป่วยมีอาการเปลี่ยนแปลง และหรือให้ปรึกษาอื่นๆ จ่ายแบบเหมาจ่ายในอัตรา 300 บาทต่อราย
“การเบิกจ่ายค่ารักษาพยาบาลสำหรับผู้มีสิทธิและบุคคลในครอบครัวที่ติดเชื้อโควิด 19 โดยให้บริการในลักษณะผู้ป่วยนอกและให้ผู้ป่วยแยกกักตัวที่บ้าน (Self Isolation) ให้สถานพยาบาลของทางราชการเบิกค่ารักษาพยาบาลในระบบเบิกจ่ายตรงเท่านั้น ทั้งนี้ ให้มีผลใช้บังคับตั้งแต่วันที่ 1 มีนาคม 2565 เป็นต้นไป โดยสามารถศึกษารายละเอียดเพิ่มเติมได้ตามหนังสือกรมบัญชีกลาง ด่วนที่สุด ที่ กค 0416.4/ว 191 ลงวันที่ 10 มีนาคม 2565 หรือสอบถามเพิ่มเติมได้ที่กองสวัสดิการรักษาพยาบาล กรมบัญชีกลาง หมายเลขโทรศัพท์ 02 127 7000 ต่อ 6854 4441 ในวัน เวลาราชการ” อธิบดีกรมบัญชีกลาง กล่าว
วันอังคารที่ 19 กรกฎาคม 2565
การรถไฟแห่งประเทศไทย รายงานภาพรวมการเดินทางช่วงวันอาสาฬหบูชา และวันเข้าพรรษา 12 - 17 กรกฎาคม 2565
เป็นไปด้วยความเรียบร้อย สามารถอำนวยความสะดวกรับ-ส่ง ผู้โดยสารได้อย่างปลอดภัย
วานนี้ (18 กรกฎาคม 2565) การรถไฟแห่งประเทศไทย (รฟท.) กระทรวงคมนาคม จัดมาตรการอำนวยความสะดวกรองรับการเดินทางของประชาชนในช่วงวันหยุดยาวที่ผ่านมา ระหว่างวันที่ 12 - 17 กรกฎาคม 2565 โดยพ่วงตู้โดยสารจนเต็มหน่วยลากจูงในขบวนรถที่เดินตามปกติทั่วประเทศ สามารถสรุปตัวเลขผู้โดยสารที่เดินทางระหว่างวันที่ 12-17 มีจำนวนรวมทั้งสิ้น 374,611 คน แบ่งเป็นผู้โดยสารขาออก 181,311 คน ผู้โดยสารขาเข้า 193,300 คน สำหรับเส้นทางที่มีผู้โดยสารเดินทางหนาแน่นที่สุด คือ สายใต้ 133,164 คน รองลงมาสายตะวันออกเฉียงเหนือ 96,357 คน สายเหนือ 81,265 คน สายตะวันออก 42,776 คน และสายมหาชัย/แม่กลอง 21,049 คน
สำหรับสภาพการโดยสารของประชาชนตามสถานีต่างๆ ทั่วประเทศ มีการเดินทางอย่างต่อเนื่อง การโดยสารไม่หนาแน่น เพราะเนื่องจากส่วนใหญ่มีการวางแผนล่วงหน้าก่อนเดินทาง การให้บริการด้านขบวนรถและตู้โดยสารมีเพียงพอ ไม่มีผู้โดยสารตกค้าง การจำหน่ายตั๋วเป็นไปด้วยความเรียบร้อย ในด้านมาตรการความปลอดภัยนั้น ได้รับความร่วมมือจากกองบังคับการตำรวจรถไฟ ศูนย์ปลอดภัยการรถไฟฯ ทำหน้าที่ติดตามประสานงานกับหน่วยงานที่เกี่ยวข้องในการดูแลการเดินทางของผู้โดยสาร ตลอด 24 ชั่วโมง การป้องกันเหตุอันตราย การตรวจวัดระดับแอลกอฮอล์ สารเสพติดของพนักงาน เจ้าหน้าที่ประจำขบวนรถ และประจำสถานีก่อนปฏิบัติหน้าที่ ตลอดจนการห้ามจำหน่ายและดื่มเครื่องดื่มแอลกอฮอล์บนขบวนรถและบริเวณสถานีรถไฟ
นอกจากนี้ได้รับความร่วมมือจากกระทรวงมหาดไทย และองค์การบริหารส่วนท้องถิ่นต่างๆ ร่วมเฝ้าระวังตามจุดเสี่ยงบริเวณจุดตัดเสมอระดับทางรถไฟ - รถยนต์ เพื่อป้องกันการเกิดอุบัติ
ในส่วนมาตรการเฝ้าระวังและป้องกันการแพร่ระบาดของโรคติดเชื้อไวรัส COVID-19 ได้กำหนดจุดคัดกรองวัดไข้ผู้โดยสารก่อนเข้าในพื้นที่สถานี เข้า - ออก การตั้งจุดบริการแอลกอฮอล์ล้างมือ พร้อมกับให้สแกนแอพพลิเคชัน ไทยชนะ นอกจากนี้ได้เพิ่มการทำความสะอาดฉีดพ่นน้ำยาฆ่าเชื้อโรคภายในตู้โดยสารบนขบวนรถไฟ และการเช็ดทำความสะอาดภายในบริเวณสถานี เพื่อความปลอดภัยให้กับผู้ใช้บริการ ทำให้การเดินทางของพี่น้องประชาชนในช่วงวันอาสาฬหบูชา และวันเข้าพรรษา เป็นไปด้วยความเรียบร้อย
วันพฤหัสบดีที่ 26 พฤษภาคม 2565
วธ.เปิดปฐมนิเทศโครงการที่ได้รับทุนสนับสนุนประจำปีงบประมาณ 2565 กองทุนพัฒนาสื่อปลอดภัยและสร้างสรรค์ 132 โครงการ
วธ.เปิดปฐมนิเทศโครงการที่ได้รับทุนสนับสนุนประจำปีงบประมาณ 2565 กองทุนพัฒนาสื่อปลอดภัยและสร้างสรรค์ 132 โครงการ
วธ.เปิดปฐมนิเทศโครงการที่ได้รับทุนสนับสนุนประจำปีงบประมาณ 2565 กองทุนพัฒนาสื่อปลอดภัยและสร้างสรรค์ 132 โครงการ เน้นสร้างสรรค์ผลงานตอบโจทย์ในเรื่องทัศนคติเชิงบวก เกิดประโยชน์สูงสุดต่อสังคมและประเทศชาติ
นางยุพา ทวีวัฒนะกิจบวร ปลัดกระทรวงวัฒนธรรม ประธานอนุกรรมการบริหารกองทุนพัฒนาสื่อปลอดภัยและสร้างสรรค์ กล่าวในการเป็นประธานในงานปฐมนิเทศโครงการที่ได้รับทุนสนับสนุนประจำปีงบประมาณ 2565 กองทุนพัฒนาสื่อปลอดภัยและสร้างสรรค์ ณ โรงแรมแกรนด์ ฟอร์จูน ถนนรัชดาภิเษก กรุงเทพฯ เมื่อเร็ว ๆ นี้ ว่า นับตั้งแต่ปี 2560 กองทุนพัฒนาสื่อปลอดภัยและสร้างสรรค์ ได้จัดสรรเงินให้แก่โครงการหรือกิจกรรมที่เกี่ยวกับการพัฒนาสื่อปลอดภัยและสร้างสรรค์เป็นประจำทุกปี เพื่อส่งเสริมและสนับสนุนให้เกิดการพัฒนาสื่อปลอดภัยและสร้างสรรค์ สร้างกระบวนการเรียนรู้เท่าทันสื่อให้กับประชาชนทุกช่วงวัย รวมทั้งส่งเสริมการพัฒนาศักยภาพของผู้ผลิตสื่อปลอดภัยและสร้างสรรค์ สำหรับการจัดโครงการปีนี้มีผู้เข้าร่วมโครงการเป็นจำนวนมาก โครงการต่างๆ จะได้รับการพิจารณาอนุมัติโดยผ่านกระบวนพิจารณาอย่างละเอียด รอบคอบ โปร่งใสและมีความน่าเชื่อถือจากผู้ทรงคุณวุฒิในการทำงานกลั่นกรองฯ คณะอนุกรรมการกลั่นกรองฯ คณะอนุกรรมการบริหารฯ มีมติเห็นชอบโครงการ จำนวน 132 โครงการ กระทรวงวัฒนธรรม (วธ.) ขอแสดงความยินดีกับผู้ที่ได้รับทุนในการสร้างสรรค์ ผลงานปีนี้ถือว่าเป็นการพัฒนางานของการให้ทุนในหลายเรื่อง วธ.ได้ลงพื้นที่ ไปยังหลายภูมิภาคเพื่อสร้างความเข้าใจและร่วมสร้างแรงบันดาลใจให้ผู้คนมาสร้างสรรค์สิ่งดีๆ ให้กับสังคม รวมถึงมีการปฐมนิเทศการให้องค์ความรู้ต่าง ๆ ตลอดมา โดยเปิดเวทีให้แสดงความคิดเห็นว่า กองทุนพัฒนาสื่อสร้างปลอดภัยและสร้างสรรค์สามารถขับเคลื่อนไปในทิศทางใด วธ.สามารถสนับสนุนทุนในรูปแบบไหน ดังนั้น การให้ทุนปีนี้จึงเกิดจากการลงพื้นที่รับฟังความคิดเห็นนำมาสู่การกำหนดประเด็นต่าง ๆ มี 2 ส่วน คือ 1. เน้นกลุ่มเป้าหมาย เด็ก เยาวชน ผู้สูงอายุ คนพิการ ประชาชนทั่วไป 2. ตามยุทธศาสตร์ที่ผู้เข้าอบรมได้เสนอมา
นางยุพา กล่าวอีกว่า ขอให้ผู้ที่ได้รับทุนส่งผลงานตามเวลาที่กำหนดทำงานอย่างมีประสิทธิภาพ ปฏิบัติตามเงื่อนใขของกองทุนพัฒนาสื่อปลอดภัยและสร้างสรรค์ตามสัญญาที่วางไว้เป็นระยะเวลา 1 ปี โดยขณะนี้ มีผู้สมัครมือใหม่ที่มีความคิดสร้างสรรค์ที่ดีเพิ่มขึ้น สิ่งสำคัญคือ วธ.ได้ส่งเสริมสนับสนุนให้มีสื่อที่ดีได้เผยแพร่ออกไปสู่สาธารณชนให้ได้มากที่สุด การปฐมนิเทศครั้งนี้หวังเป็นอย่างยิ่งว่าผู้เข้าอบรมจะได้รับทราบถึงแนวทางการปฏิบัติ สามารถใช้งบประมาณที่ได้รับมาบริหารจัดการได้อย่างคุ้มค่าที่สุดขอให้ปฏิบัติตามกฎระเบียบสัญญา วธ.เชื่อมั่นว่าทั้ง 132 โครงการ สามารถดำเนินการผ่านไปได้อย่างลุล่วงไปด้วยดี หากมีข้อสงสัยสามารถปรึกษาเจ้าหน้าที่คณะทำงานของวธ.ได้ตลอดเวลา เพื่อเป็นการประสานสัมพันธ์ที่ดีระหว่างผู้มอบทุนกับผู้รับทุนวธ.จะมีการติดตามและประเมินผลตลอดเวลาเพื่อให้การทำงานมีประสิทธิภาพ ขอให้ผู้รับทุนในครั้งนี้สร้างสรรค์ผลงานได้อย่างดีที่สุด ตอบโจทย์ในเรื่องทัศนคติเชิงบวก สามารถแก้ปัญหาสื่อที่สร้างความแตกแยกของสังคม สร้างปรากฏการณ์ที่ดี พร้อมทั้งเกิดประโยชน์สูงสุดต่อสังคมและประเทศชาติต่อไป
วันพุธที่ 23 กุมภาพันธ์ 2565
โฆษก สธ.เผย “ไวรัสโควิด 19 ปรับตัวสู่โรคประจำถิ่น ข้อมูลองค์การอนามัยโลก (WHO) โควิด 19 โอมิครอน สายพันธุ์ BA.2  อาการไม่รุนแรง อาการใกล้เคียงโอมิครอนดั้งเดิมหรือ BA.1”
โฆษกกระทรวงสาธารณสุข เผยข้อมูลล่าสุดจากองค์การอนามัยโลก ยืนยันโอมิครอนสายพันธุ์ BA.2 อาการไม่รุนแรงและไม่แตกต่างจากสายพันธุ์ BA.1 เดิม ย้ำแนวโน้มการติดเชื้อในไทยยังสูงขึ้น ขอให้เข้มมาตรการป้องกันตนเอง และรับวัคซีนเข็มกระตุ้นตามกำหนด
วันนี้ (23 กุมภาพันธ์ 2565) นพ.รุ่งเรือง กิจผาติ หัวหน้าที่ปรึกษาระดับกระทรวง และโฆษกกระทรวงสาธารณสุข กล่าวถึงโรคโควิด 19 สายพันธุ์โอมิครอน ว่า องค์การอนามัยโลกเผยข้อมูลล่าสุดเมื่อวันที่ 22 กุมภาพันธ์ 2565 ว่า ไวรัสโควิด 19 สายพันธุ์โอมิครอน BA.2 แม้จะแพร่ระบาดได้ง่ายกว่าสายพันธุ์ BA.1 เดิม แต่จากการพิจารณาของคณะกรรมการผู้เชี่ยวชาญถึงข้อมูลตัวอย่างผู้ติดเชื้อสายพันธุ์ BA.2 จากหลายประเทศ ไม่พบความรุนแรงที่แตกต่างหรือมากไปกว่าสายพันธุ์ BA.1 แต่อย่างใด ข้อมูลนี้ช่วยลดความกังวลให้แก่ประเทศต่างๆ ที่สายพันธุ์ BA.2 กำลังแพร่ระบาดอย่างกว้างขวาง เช่น เดนมาร์ก เป็นต้น รวมถึงประเทศไทยที่พบว่าสายพันธุ์ BA.2 มีแนวโน้มเพิ่มสูงขึ้นเช่นกัน
นพ.รุ่งเรืองกล่าวต่อว่า ขณะนี้ข้อมูลของเชื้อไวรัสโควิด 19 สอดคล้องกับการปรับตัวเข้าสู่การเป็น “โรคประจำถิ่น หรือโรคติดต่อตามฤดูกาล” คือความรุนแรงลดลงมาก พบผู้เสียชีวิตน้อยกว่า 1 รายต่อผู้ติดเชื้อ 1,000 ราย และผู้ที่มีอาการรุนแรง น้อยกว่า 5 ราย จากผู้ป่วย 1,000 ราย อย่างไรก็ตาม สถานการณ์การติดเชื้อในประเทศไทยขณะนี้ยังมีแนวโน้มสูงขึ้น จึงขอให้ประชาชนยังคงมาตรการป้องกันตนเอง และเข้ารับวัคซีนโควิด 19 เข็มกระตุ้นตามกำหนด รวมทั้งขอความร่วมมือทุกภาคส่วนปฏิบัติตามมาตรการของกระทรวงสาธารณสุข
*************** 23 กุมภาพันธุ์ 2565
วันจันทร์ที่ 14 กุมภาพันธ์ 2565
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เร่งเปิดใช้ท่าเรือท่าช้างโฉมใหม่
รับอุโมงค์ทางเดินลอดถนนหน้าพระลานและถนนมหาราช
วันจันทร์ที่ 14 กุมภาพันธ์ 2565 เวลา 13.00 น. ดร.อธิรัฐ รัตนเศรษฐ รัฐมนตรีช่วยว่าการกระทรวงคมนาคม ติดตามความคืบหน้างานพัฒนาท่าเทียบเรือโดยสารแม่น้ำเจ้าพระยาท่าเรือท่าช้าง เขตพระนคร กรุงเทพมหานคร โดยมีนายสมพงษ์ จิรศิริเลิศ รองอธิบดีกรมเจ้าท่าและคณะร่วมให้การต้อนรับ ซึ่งท่าเรือท่าช้างให้บริการทั้งท่าเรือโดยสาร ท่าเรือข้ามฟากและท่าเรือท่องเที่ยว มีผู้ใช้บริการเฉลี่ย 12,324 คน/วัน รองรับเที่ยวเรือ 394 เที่ยว/วัน ส่งผลให้ท่าเรือเดิมที่มีขนาดเล็กมีความแออัด ไม่ปลอดภัยต่อผู้ใช้บริการ กรมเจ้าท่าจึงได้ดำเนินการ
• ก่อสร้างอาคารพักคอย จำนวน 2 หลัง ด้วยสถาปัตยกรรมที่สอดคล้องกับทัศนียภาพเขตเมืองกรุงเก่า
• เพิ่มขนาดพื้นที่ท่าเรือ 1,941 ตร.ม.
• ติดตั้งโป๊ะขนาด 6x12 ม.จำนวน 4 โป๊ะ และ 5x10 ม.จำนวน 2 โป๊ะ เพื่อให้ท่าเรือมีพื้นที่รองรับผู้โดยสารได้เพียงพอ ขณะนี้ดำเนินการก่อสร้างเสร็จเรียบร้อยแล้วเหลือเพียงการตรวจสอบความเรียบร้อย
ท่านรัฐมนตรีช่วยฯ ได้สั่งการให้กรมเจ้าท่าเร่งรัดการเปิดให้บริการภายในเดือนกุมภาพันธ์ 2565 นี้ เพื่อรองรับผู้โดยสารที่เพิ่มขึ้นจากการเปิดใช้อุโมงค์ทางเดินลอดถนนหน้าพระลานและถนนมหาราช เขตพระนคร ทางเชื่อมจากท่าเรือท่าช้างไปยังพระบรมมหาราชวังบริเวณหน้าประตูสุนทรทิศา เป็นการอำนวยความสะดวกให้นักท่องเที่ยวที่เดินทางมาทางเรือเพื่อเข้าชมพระบรมมหาราชวัง และปรับปรุงท่าเรือให้มีความสวยงาม เข้ากับสถานที่ท่องเที่ยวบริเวณโดยรอบ พร้อมทั้งให้จัดเจ้าหน้าที่อำนวยความสะดวกและดูแลความปลอดภัยผู้เดินทางตลอดเวลา
วันศุกร์ที่ 11 มีนาคม 2565
กรมทางหลวงชนบทบูรณะสะพานสมเด็จพระปิ่นเกล้าเพิ่มความมั่นคงแข็งแรงให้ประชาชนเดินทางได้อย่างสะดวกปลอดภัยมากยิ่งขึ้น
ตามนโยบายของรัฐมนตรีว่าการกระทรวงคมนาคม คาดแล้วเสร็จเดือนพฤศจิกายน 2565
กรมทางหลวงชนบท (ทช.) กระทรวงคมนาคม ดำเนินโครงการบูรณะสะพานสมเด็จพระปิ่นเกล้าเขตพระนคร และบางกอกน้อย กรุงเทพมหานคร เพื่อเพิ่มประสิทธิภาพการใช้งานของสะพานให้มีความมั่นคงแข็งแรงมากยิ่งขึ้น ประชาชนสามารถเดินทางได้อย่างสะดวกปลอดภัย ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท เปิดเผยว่า สะพานสมเด็จพระปิ่นเกล้าก่อสร้างแล้วเสร็จและเปิดใช้งานตั้งแต่ปี พ.ศ. 2516 เป็นสะพานคอนกรีตอัดแรงรูปกล่องขนาดใหญ่ชนิดต่อเนื่อง 3 ช่วง มีความยาวช่วงกลางสะพาน รวม 280 เมตร สะพานมีความกว้าง 26.60 เมตร รองรับการจราจรไป - กลับ 6 ช่องจราจร ทั้งนี้ เนื่องจากตัวสะพานสมเด็จพระปิ่นเกล้ามีอายุการใช้งานเกือบ 50 ปี มีปริมาณการจราจรมากกว่า 120,000 คัน/วัน ส่งผลให้อุปกรณ์และชิ้นส่วนโครงสร้างบางส่วนมีการเสื่อมสภาพและชำรุดเสียหาย ประกอบด้วย ชุดอุปกรณ์รอยต่อเพื่อการขยายตัว (Expansion Joint) จุดรองรับสะพาน อุปกรณ์ควบคุมการเคลื่อนตัวในแนวดิ่ง (Planar Hinge Bearing) บริเวณช่วงกลางสะพาน และระบบระบายน้ำ ทช. จึงได้ร่วมกับสำนักงานศูนย์วิจัยและให้คำปรึกษาแห่งมหาวิทยาลัยธรรมศาสตร์ ดำเนินการศึกษาแนวทางบูรณะโครงสร้างสะพานสมเด็จพระปิ่นเกล้า ซึ่งในปี 2565 ทช. จึงได้ดำเนินการบูรณะสะพานสมเด็จพระปิ่นเกล้า และซ่อมบำรุงอุปกรณ์ดังกล่าวให้กลับมาใช้งานได้อย่างเต็มประสิทธิภาพ ป้องกันการเกิดอุบัติเหตุบนสะพาน อีกทั้งเป็นการยืดอายุของตัวสะพานให้สามารถใช้งานได้ยาวนานมากยิ่งขึ้น โดยได้เริ่มเข้าดำเนินการบูรณะสะพานสมเด็จพระปิ่นเกล้า ไปแล้วเมื่อเดือนมกราคม 2565 ที่ผ่านมา คาดว่าจะดำเนินการแล้วเสร็จตามแผนที่วางไว้ภายในเดือนพฤศจิกายน 2565 นี้ อย่างไรก็ตาม ระหว่างการบูรณะสะพานสมเด็จพระปิ่นเกล้าในบางขั้นตอน อาจมีความจำเป็นต้องปิดการจราจรบางช่องทางบนสะพาน โดย ทช. จะแจ้งให้ประชาชนและผู้ที่เกี่ยวข้องรับทราบอีกครั้ง เพื่อหลีกเลี่ยงบริเวณเส้นทางดังกล่าวต่อไป
วันเสาร์ที่ 12 มีนาคม 2565
โฆษกรัฐบาลเผย นายกฯ ห่วงใยความปลอดภัยชีวิตและทรัพย์สินประชาชน สั่งการเร่งจัดระเบียบสายสื่อสารบนเสาไฟฟ้าในหลายพื้นที่
โฆษกรัฐบาลเผย นายกฯ ห่วงใยความปลอดภัยชีวิตและทรัพย์สินประชาชน สั่งการเร่งจัดระเบียบสายสื่อสารบนเสาไฟฟ้าในหลายพื้นที่
วันนี้ (12 มีนาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยความคืบหน้าการดำเนินการจัดระเบียบสายสื่อสารบนเสาไฟฟ้าในหลายพื้นที่ส่วนกลางและในระดับภูมิภาค ตามข้อสั่งการของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อความปลอดภัยของชีวิต และทรัพย์สินของพี่น้องประชาชน และทัศนียภาพที่สวยงาม โดยกระทรวงดิจิทัลเพื่อเศรษฐกิจและสังคมขานรับข้อสั่งการของนายกรัฐมนตรี ได้บูรณาการการดำเนินงานร่วมกับหน่วยงานที่เกี่ยวข้อง นำร่องจัดระเบียบสายสื่อสารในพื้นที่กรุงเทพฯ ชั้นใน 2 จุดหลัก ได้แก่ จุดที่ 1 บริเวณปากซอยถนนสุขุมวิท 71 ด้านถนนสุขุมวิทถึงซอยปรีดีพนมยงค์ 5 ทั้งสองฝั่งถนน ระยะทาง 500 เมตร ซึ่งเป็นจุดที่ต้องจัดระเบียบเร่งด่วน พร้อมกับจัดระเบียบสายตลอดแนวถนนสุขุมวิท 71 ระยะทาง 2 ฝั่งถนน รวม 6 กิโลเมตร และจุดที่ 2 บริเวณซอยปรีดีพนมยงค์ 31 ถึงปากซอยทองหล่อ 10 ระยะทาง 1.6 กิโลเมตร ทั้งนี้ เพื่อเก็บสายสื่อสารให้เป็นระเบียบปลอดภัย และเพื่อเป็นต้นแบบการจัดระเบียบสายสื่อสารในบริเวณอื่น ๆ ต่อไป
นายธนกร กล่าวว่า นอกจากนี้ รัฐบาลยังได้วางแนวทางการใช้งานโครงสร้างพื้นฐานโทรคมนาคมร่วมกัน (Infrastructure Sharing) เพื่อความรวดเร็วในการดำเนินการและประหยัดการใช้งบประมาณของทุกส่วนงาน ลดการลงทุนที่ซ้ำซ้อน และเป็นการใช้ทรัพยากรของประเทศให้เกิดประโยชน์สูงสุดสนองตอบต่อนโยบายการจัดระเบียบสายสื่อสารของนายกรัฐมนตรี โดยในปี 2565 นี้ รัฐบาลตั้งเป้าดำเนินการโครงการจัดระเบียบสายสื่อสารบริเวณกรุงเทพฯ ชั้นในตามถนนสายหลัก โดยเฉพาะย่านธุรกิจที่มีประชาชนสัญจรผ่านเป็นจำนวนมากก่อน และขยายสู่พื้นที่รอบนอกต่อไป ซึ่งจะสามารถเริ่มดำเนินการได้ประมาณกลางเดือนมีนาคม 2565 เป็นต้นไป
“นายกฯ ห่วงใย และคำนึงถึงความปลอดภัยของพี่น้องประชาชนเป็นหลัก โดยการจัดระเบียบสายสื่อสารและใช้งานโครงสร้างพื้นฐานโทรคมนาคมร่วมกัน ไม่เพียงช่วยปรับภูมิทัศน์บ้านเมืองให้สวยงาม แต่ยังทำให้เกิดความปลอดภัยในการใช้รถใช้ถนนและประชาชนที่อาศัยในสองฝั่งถนน อย่างไรก็ดี ในระหว่างการดำเนินการจัดระเบียบ ประชาชนผู้ที่อาศัยในบริเวณใกล้เคียงอาจจะไม่ได้รับความสะดวกบ้าง แต่ในอนาคตหลังจากดำเนินการแล้วเสร็จ บ้านเมืองจะเป็นระเบียบเรียบร้อย และมีความปลอดภัยกับชีวิตและทรัพย์สินประชาชน รวมทั้งเพื่อทัศนวิสัยในการสัญจร” นายธนกรกล่าว
.....................
วันอังคารที่ 16 สิงหาคม 2565
“จุรินทร์” สั่งกรมการค้าภายใน พิจารณาการขอขึ้นราคาบะหมี่กึ่งสำเร็จรูปตามต้นทุนจริง ให้กระทบผู้บริโภคน้อยที่สุด! เผยพาณิชย์ตรึงราคาเกือบ 2 ปีแล้ว
วันที่ 16 สิงหาคม 2565 เวลา 9.00 น. ที่ทำเนียบรัฐบาล  นายจุรินทร์ ลักษณวิศิษฏ์ รองนายกรัฐมนตรี และรัฐมนตรีว่าการกระทรวงพาณิชย์ ให้สัมภาษณ์ผู้สื่อข่าวก่อนการประชุมคณะรัฐมนตรี
ประเด็นที่ผู้ผลิตบะหมี่กึ่งสำเร็จรูปของขึ้นราคา จากซองละ 6 บาทเป็น 8 บาท
นายจุรินทร์ กล่าวว่า เป็นเรื่องจริงที่มาม่าได้เคยปรับราคาเมื่อ 10 กว่าปีที่แล้วครั้งหนึ่งจากซองละ 5 บาทเป็นซองละ 6 บาท เมื่อปี 51 ซึ่งล่วงเลยมา 14 ปีแล้ว และได้ขอปรับราคามาตั้งแต่ปีที่แล้วเกือบสองปี แต่กรมการค้าภายในยังไม่อนุญาตเพราะต้องดูผลกระทบกับภาระของผู้บริโภคด้วย แต่ตอนนี้ขอปรับจากซองละ 6 บาทขึ้นเป็นซองละ 8 บาทส่วนตัวของตนคิดว่าอาจจะมากเกินไป ถ้าสูงขนาดนี้จะกระทบผู้บริโภคผู้มีรายได้น้อยมากเกินสมควร แต่ทั้งหมดนี้ขึ้นอยู่กับกรมการค้าภายในที่จะต้องไปดูต้นทุน เข้าใจว่าวิเคราะห์ต้นทุนทั้งหมดเสร็จแล้ว ซึ่งให้นโยบายไปว่าถ้าจะต้องปรับราคาขึ้นต้องเป็นตามต้นทุนที่สูงขึ้นจริงและให้เดือดร้อนกับผู้บริโภคให้น้อยที่สุด ขณะเดียวกันให้ผู้ประกอบการสามารถอยู่ได้ไม่ต้องถึงภาวะขาดทุนและหยุดการผลิตหรือส่งออกอย่างเดียวเพราะตลาดต่างประเทศราคาดีกว่า
“เพื่อให้ผู้บริโภคมีบะหมี่กึ่งสำเร็จรูปบริโภคต่อไป โดยอธิบดีกรมการค้าภายในจะเป็นผู้พิจารณาและถ้าต้องขึ้นตามต้นทุนที่เพิ่มขึ้นจริง ถ้าต้นทุนปรับลดลงมา จะต้องมีการปรับราคาลงมาด้วย ให้กรมการค้าภายในติดตามสถานการณ์ต้นทุนโดยใกล้ชิด ขณะนี้ต้องยอมรับความจริงว่าต้นทุนเพิ่มขึ้นทั้งค่าพลังงาน ค่าไฟฟ้า ค่าแก๊ส ค่าขนส่งและต้นทุนการผลิตที่เป็นวัตถุดิบไม่ว่าจะเป็นข้าวสาลีและน้ำมันพืช เป็นต้น” รองนายกรัฐมนตรีและรัฐมนตรีว่าการกระทรวงพาณิชย์ กล่าว
วันพฤหัสบดีที่ 7 กรกฎาคม 2565
โฆษกรัฐบาลเผย นายกฯ ยินดีสิ่งทอไทยส่งออกไตรมาสแรกพุ่ง 1.78 พันล้านเหรียญสหรัฐ กำชับหน่วยงานเกี่ยวข้องร่วมส่งเสริม “OTOP PREMIUM” เพิ่มการส่งออกสู่ตลาดสากล
โฆษกรัฐบาลเผย นายกฯ ยินดีสิ่งทอไทยส่งออกไตรมาสแรกพุ่ง 1.78 พันล้านเหรียญสหรัฐ กำชับหน่วยงานเกี่ยวข้องร่วมส่งเสริม “OTOP PREMIUM” เพิ่มการส่งออกสู่ตลาดสากล
วันที่ 7 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบผลการดำเนินงาน และขอบคุณทุกหน่วยงานที่เกี่ยวข้องที่ร่วมสนับสนุนให้ภาพรวมการส่งออกอุตสาหกรรมสิ่งทอและเครื่องนุ่งห่มไทยในช่วงต้นปี 2565 เติบโตต่อเนื่อง มีมูลค่าสูงถึง 1.78 พันล้านเหรียญสหรัฐ พร้อมขอบคุณทุกหน่วยงานที่เกี่ยวข้องร่วมพัฒนาศักยภาพสินค้าไทยอย่างมีประสิทธิภาพและเป็นรูปธรรม
โฆษกประจำสำนักนายกรัฐมนตรี กล่าวว่า จากภาพรวมเชิงบวกด้านการค้าระหว่างประเทศในช่วงครึ่งปีแรก กรมส่งเสริมอุตสาหกรรม หรือ ดีพร้อม (DIPROM : Department of Industrial Promotion) เปิดเผยว่า การส่งออกกลุ่มอุตสาหกรรมสิ่งทอและเครื่องนุ่งห่มไทยในไตรมาส 1 ประจำปี 2565 มีความคึกคักต่อเนื่อง มูลค่าการส่งออกพุ่ง 1,784.2 ล้านดอลลาร์สหรัฐ ขยายตัว 13.7% เมื่อเทียบกับช่วงเดียวกันของปีก่อน ในภาคการนำเข้ามีมูลค่า 1,373.9 ล้านดอลลาร์สหรัฐ เกินดุลการค้าคิดเป็น 410.3 ล้านดอลลาร์สหรัฐ เป็นโอกาสสำคัญ ในการเร่งกระตุ้นเศรษฐกิจผ่านอุตสาหกรรมสิ่งทอและเครื่องนุ่งห่ม โดยดีพร้อมได้พัฒนาคุณภาพผลิตภัณฑ์สิ่งทอผ่านการรับรองมาตรฐาน (Thailand Textiles Tag) ซึ่งเป็นเครื่องหมายรับรองผลิตภัณฑ์สิ่งทอที่ผลิตในไทยและได้รับการพัฒนาสินค้าอย่างมีคุณภาพ ตามหลักเกณฑ์มาตรฐานสากล อีกทั้งปรับปรุงเว็บไซต์ www.thailandtextilestag.com เพื่ออำนวยความสะดวกแก่ผู้บริโภคในการค้นหาผลิตภัณฑ์ที่ผ่านการรับรอง และผู้ประกอบการที่ประสงค์ยื่นขอการรับรองฉลากฯ ผ่านแพลตฟอร์มดิจิทัล
นายธนกร กล่าวเพิ่มเติมว่า รัฐบาลเร่งผลักดันและให้ความสำคัญกับกลุ่มเศรษฐกิจฐานรากอย่างต่อเนื่อง เพื่อยกระดับคุณภาพชีวิตพี่น้องประชาชนในชุมชนท้องถิ่นให้ดียิ่งขึ้น ผ่านการสนับสนุนให้สินค้าชุมชนออกสู่ตลาดระดับประเทศและนานาชาติ โดยกรมการพัฒนาชุมชน (พช.) ได้ร่วมต่อยอดพัฒนาสินค้า และยกระดับผลิตภัณฑ์ชุมชน OTOP ให้เป็นสินค้าระดับพรีเมียม (Premium) สู่ตลาดสากล ภายใต้โครงการ “OTOP PREMIUM” ผ่านการนำผลิตภัณฑ์ OTOP ที่ได้มาตรฐานระดับ 4 – 5 ดาว จำนวน 300 ผลิตภัณฑ์ทั่วประเทศ เข้าสู่กระบวนการพัฒนาร่วมกับผู้เชี่ยวชาญ เพื่อให้ตอบโจทย์ผู้บริโภคมากยิ่งขึ้น และส่งออกสู่ระดับสากลต่อไป โดยจะนำผลิตภัณฑ์ที่ได้รับการพัฒนาแล้วเข้าสู่กิจกรรมทดสอบตลาด เพื่อเพิ่มโอกาสทางการตลาด มีกิจกรรมจับคู่ธุรกิจ (Business Matching) กับธุรกิจชั้นนำ ซึ่งสำหรับการทดสอบตลาดออนไลน์ ได้ดำเนินการ ใน 3 ช่องทาง คือ เว็บไซต์ www.otoptoday.com ตลาดออนไลน์ Shopee และ Lazada เพื่อเพิ่มโอกาสในการต่อยอดและการจำหน่ายผลิตภัณฑ์ OTOP สู่ระดับสากลต่อไป
“นายกรัฐมนตรีเชื่อมั่นในศักยภาพ เอกลักษณ์ ของผลิตภัณฑ์ชุมชน OTOP ว่าจะสามารถพัฒนาต่อยอดเพื่อส่งออกสู่ตลาดต่างประเทศได้ไม่ยาก จึงกำชับทุกฝ่ายเร่งพัฒนาผลิตภัณฑ์ชุมชนอื่นๆ ทุกรูปแบบ เพื่อให้ครอบคลุมตลาดมากยิ่งขึ้น อีกทั้งขอบคุณทุกหน่วยงานที่เกี่ยวข้องในการร่วมผลักดันสินค้าไทยให้เกิดประสิทธภาพสูงสุด โดยรัฐบาลตั้งเป้าสร้างโอกาสให้กับผู้ประกอบการ ประชาชน และเป็นโอกาสได้ ต่อยอด พัฒนาธุรกิจให้ก้าวหน้าสู่ระดับสากลในอนาคตเพื่อสร้างรากฐานทางเศรษฐกิจที่มั่นคงและยั่งยืน” นายธนกรฯ กล่าว
วันศุกร์ที่ 4 มีนาคม 2565
ธอส.ประเดิมยอดขายบ้านมือสองในงานประมูลออนไลน์ครั้งแรกของปี 3.3 Online Home Auction เพียง 1 ชั่วโมง ขายได้กว่า 103 ล้านบาท
ธอส.เผยผลการจัดงานประมูลบ้านมือสองออนไลน์ครั้งแรกของปี 2565 “3.3 Online Home Auction ประมูลบ้านมือสอง ธอส. ออนไลน์” ผ่าน Application : G H Bank Smart NPA เปิดประมูลเพียง 1 ชั่วโมง ขายได้ถึง 92 รายการ มูลค่ารวมกว่า 103 ล้านบาท
ธนาคารอาคารสงเคราะห์ เผยผลการจัดงานประมูลบ้านมือสองออนไลน์ครั้งแรกของปี 2565 “3.3 Online Home Auction ประมูลบ้านมือสอง ธอส. ออนไลน์” ผ่าน Application : G H Bank Smart NPA เปิดประมูลเพียง 1 ชั่วโมง ขายได้ถึง 92 รายการ มูลค่ารวมกว่า 103 ล้านบาท แบ่งเป็น ทรัพย์ในพื้นที่กรุงเทพฯ และปริมณฑล 17 ล้านบาท และทรัพย์ในส่วนภูมิภาค 86 ล้านบาท โดยทรัพย์ที่ประมูลขายได้ในราคาต่ำที่สุด คือ บ้านเดี่ยวในอำเภอเมืองลำปาง จ.ลำปาง ปิดประมูลในราคาเพียง 305,000 บาท พิเศษ!! สำหรับลูกค้าที่ชนะการประมูล จะได้รับส่วนลด On Top เพิ่มอีก 10% จากราคาที่ปิดประมูล หากโอนกรรมสิทธิ์ภายในวันที่ 31 พฤษภาคม 2565
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตามที่ในวันนี้ (3 มีนาคม 2565) ธอส. ได้จัดงานประมูลบ้านมือสองออนไลน์ครั้งแรกของปี 2565 “3.3 Online Home Auction ประมูลบ้านมือสองธอส. ออนไลน์” ผ่าน Application : G H Bank Smart NPA ในระหว่างเวลา 12.00-13.00 น. ผลปรากฏว่า สามารถจำหน่ายบ้านมือสอง ธอส. ทั่วประเทศได้ 92 รายการ คิดเป็นจำนวนเงินรวม 103 ล้านบาท แบ่งเป็นทรัพย์ที่ตั้งอยู่ในพื้นที่กรุงเทพฯ และปริมณฑล 12 รายการ จำนวนเงิน 17 ล้านบาท และทรัพย์ในส่วนภูมิภาค 80 รายการ จำนวนเงิน 86 ล้านบาท โดยทรัพย์ที่ประมูลขายได้ในราคาต่ำที่สุด คือ ทรัพย์ประเภทบ้านเดี่ยวในอำเภอเมืองลำปาง จ.ลำปาง ปิดประมูลในราคา 305,000 บาท เพิ่มขึ้นจากราคาตั้งต้นเพียงแค่ 5,000 บาทเท่านั้น ส่วนทรัพย์ที่ประมูลขายได้ในราคาสูงสุด คือ ทรัพย์ประเภทบ้านเดี่ยว ในอำเภอเมืองเชียงใหม่ จ.เชียงใหม่ ปิดประมูลได้ในราคาตั้งต้นที่ 3,850,000 บาท พิเศษ!! ผู้ที่ชนะการประมูลจะได้รับส่วนลด On Top เพิ่มอีก 10% จากราคาที่ปิดประมูล หากโอนกรรมสิทธิ์ภายในวันที่ 31 พฤษภาคม 2565 นอกจากนี้ ยังสามารถใช้ “ผลิตภัณฑ์สินเชื่อสำหรับซื้อทรัพย์ NPA ของธนาคารปี 2564” ตามหลักเกณฑ์และเงื่อนไขที่ธนาคารกำหนด อัตราดอกเบี้ย 0% ต่อปี นานสูงสุด 24 เดือน หรือใช้สิทธิ์ผ่อนดาวน์ดอกเบี้ย 0% นานสูงสุดถึง 48 เดือน และสามารถเข้าอยู่อาศัยได้ในระหว่างผ่อนดาวน์เพียงวางเงินจอง เงินประกันการเข้าอยู่อาศัย 1.5% ของราคาประมูล และวางเงินดาวน์งวดแรกเท่านั้น
สำหรับผู้ที่พลาดการมีบ้านในครั้งนี้ สามารถเข้าร่วมประมูลบ้านมือสอง ธอส. ครั้งต่อไปที่จะมีขึ้นในวันจันทร์ที่ 4 เมษายน 2565 สอบถามข้อมูลเพิ่มเติมได้ที่ G H Bank Call Center โทร. 0-2645-9000 หรือ Facebook Fanpage ธนาคารอาคารสงเคราะห์ หรือดูข้อมูลบ้านมือสอง ธอส. ได้ที่ www.ghbhomecenter.com, Mobile Application : G H Bank Smart NPA และ Line Official Account : @ghbnpa
วันศุกร์ที่ 1 กรกฎาคม 2565
รัฐบาลชวนภาคเอกชนร่วมฟื้นฟูการท่องเที่ยว
วันศุกร์ที่ 1 กรกฎาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเดินหน้าฟื้นฟูการท่องเที่ยวพร้อมเชิญชวนผู้ประกอบการร่วมกับภาครัฐ ด้วยการออกแคมเปญ
จัดกิจกรรมทางการตลาด และโปรโมชั่นต่าง ๆ
สร้างแรงดึงดูดให้นักท่องเที่ยวตัดสินใจเดินทางมายังประเทศไทยเพิ่มมากขึ้นหลังการผ่อนคลายมาตรการโควิด
-19 โดยรัฐบาลได้หารือกับผู้ประกอบการสายการบินและผู้บริหารท่าอากาศยานทุกแห่ง เพื่อจัดเที่ยวบิน
ตารางบิน และบุคลากร เพิ่ม รองรับผู้โดยสารขาเข้าจากเที่ยวบินระหว่างประเทศ
ซึ่งสมาคมขนส่งทางอากาศระหว่างประเทศ คาดการณ์ว่าจะมีผู้เดินทางมายังประเทศไทยในปี 2565 มากกว่า
10 ล้านคน หลังยกเลิกการลงทะเบียนเข้าราชอาณาจักรไทยในระบบ Thailand Pass
สำหรับชาวต่างชาติในวันนี้ (1ก.ค.65)
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 7 เมษายน 2565
บขส. จัดโปรโมชันส่งความสุขต้อนรับสงกรานต์ มอบส่วนลดค่าโดยสาร 20%
ให้กับประชาชนเมื่อซื้อตั๋วเดินทางของ บขส. ระหว่างวันที่ 7 - 9 เมษายน 2565 ทุกเส้นทางทั่วประเทศ
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม กล่าวว่า ในช่วงเทศกาลสงกรานต์ 2565 บริษัท ขนส่ง จำกัด (บขส.) คาดว่าประชาชนจะทยอยเดินทางกลับภูมิลำเนาอย่างต่อเนื่อง จึงได้มีการเตรียมความพร้อมในการให้บริการประชาชน ทั้งในส่วนของสถานีขนส่งรถโดยสาร พนักงาน เพื่ออำนวยความสะดวกให้แก่ผู้ใช้บริการอย่างเต็มที่ รวมทั้งเพื่อให้เป็นไปตามข้อสั่งการของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ให้หน่วยงานในสังกัดกระทรวงคมนาคม ร่วมสนับสนุนมาตรการคนบ้านใกล้เดินทางออกจากกรุงเทพฯ ทีหลัง และเดินทางกลับเข้ากรุงเทพฯ ก่อน เพื่อกระจายการเดินทางและเหลื่อมเวลาการเดินทางเข้า - ออกกรุงเทพฯ โดย บขส. ได้จัดโปรโมชันพิเศษ “บขส. สาดความสุขต้อนรับสงกรานต์” โดยมอบส่วนลดค่าโดยสาร 20% (ไม่รวมค่าธรรมเนียม) ให้กับประชาชนที่ซื้อตั๋วเดินทาง ในวันที่ 7 - 9 เมษายน 2565 โดยมีเงื่อนไขดังนี้
1. ผู้โดยสารต้องซื้อตั๋วโดยสารผ่านทาง Application: E-Ticket, Website บขส. หรือช่องจำหน่ายตั๋วของ บขส. ทั่วประเทศเท่านั้น
2. ตั๋วโดยสารต้องระบุวันเดินทางในวันที่ 7 - 9 เมษายน 2565
3. โปรโมชันนี้ไม่จำกัดจำนวนการซื้อตั๋วโดยสาร และสามารถใช้ซื้อตั๋วโดยสารได้ทุกเส้นทางทั่วประเทศ
4. เมื่อซื้อตั๋วโดยสารแล้ว ไม่สามารถขอคืนตั๋วโดยสารหรือเลื่อนการเดินทางหรือขอเปลี่ยนแปลงเป็นเงินสดได้
5. โปรโมชันนี้ไม่สามารถใช้ร่วมกับโปรโมชันอื่นได้ และ บขส. ขอสงวนสิทธิ์ในการยกเลิกหรือเปลี่ยนแปลงเงื่อนไขโดยไม่ต้องแจ้งให้ทราบล่วงหน้า
บขส. ขอเชิญชวนผู้ใช้บริการสมัครสมาชิก บขส. Card เพื่อรับส่วนลด 5% (ตลอดอายุสมาชิก) เมื่อซื้อตั๋ว บขส. ณ ช่องจำหน่ายตั๋วของ บขส. ทั่วประเทศ Website บขส. หรือ Application: E-Ticket และสมาชิก บขส. Card ที่ซื้อตั๋วออนไลน์ผ่าน Website บขส. หรือ Application: E-Ticket จะได้รับคะแนนคูณสองตลอดเดือนเมษายนนี้
นายสัญลักข์ ปัญวัฒนลิขิต กล่าวเพิ่มเติมว่า ช่วงเทศกาลสงกรานต์ในปีนี้ บขส. ได้ให้ความสำคัญในเรื่องความปลอดภัยจึงขอความร่วมมือทุกฝ่ายที่เกี่ยวข้องและผู้ประกอบการรถร่วม ตรวจสอบเรื่องความปลอดภัยให้เป็นไปตามที่กรมการขนส่งทางบกกำหนด ทั้งในส่วนของรถโดยสาร และพนักงาน โดยพนักงานขับรถทุกคนต้องมีผลตรวจหาสารเสพติดและแอลกอฮอล์เป็นศูนย์ และพนักงานประจำรถของ บขส. ต้องตรวจหาเชื้อไวรัส COVID-19 แบบ Antigen Test Kit (ATK) ทุก 3 วัน เพื่อสร้างความมั่นใจให้กับผู้ใช้บริการ และขณะนี้ยอดจองตั๋วล่วงหน้าของ บขส. ยังไม่เต็ม ผู้โดยสารยังสามารถจองตั๋วโดยสาร บขส. ผ่านช่องทางต่าง ๆ ของ บขส. หรือสอบถามข้อมูลเพิ่มเติมที่ Call Center โทร. 1490 เรียก บขส. ตลอด 24 ชั่วโมง
วันพฤหัสบดีที่ 27 มกราคม 2565
กระทรวงยุติธรรม โดยกรมบังคับคดี เผย ผลไกล่เกลี่ยทั่วไทยสุขใจปีใหม่ 2565 เป็นไปตามเป้าช่วยได้ 372 เรื่อง พร้อมเชิญชวนผู้ที่สนใจเข้าร่วมมหกรรมไกล่เกลี่ยหนี้กยศ.-บัตรเครดิต
กระทรวงยุติธรรม โดยกรมบังคับคดี เผย ผลไกล่เกลี่ยทั่วไทยสุขใจปีใหม่ 2565 เป็นไปตามเป้าช่วยได้ 372 เรื่อง พร้อมเชิญชวนผู้ที่สนใจเข้าร่วมมหกรรมไกล่เกลี่ยหนี้กยศ.-บัตรเครดิต เริ่ม 25 - 26 ก.พ. นี้ ตามนโยบายรัฐห่วงใยปชช.ช่วยไม่ให้โดนยึดทรัพย์
นางทัศนีย์ เปาอินทร์ อธิบดีกรมบังคับคดี เปิดเผยว่า นายสมศักดิ์ เทพสุทิน รัฐมนตรีว่าการกระทรวงยุติธรรม เล็งเห็นถึงความสำคัญของการแก้ไขปัญหาหนี้ ตามนโยบายของนายกรัฐมนตรี ที่กำหนดนโยบายตั้งเป้าหมายในปี 2565 เป็นปีแห่งการแก้หนี้ภาคครัวเรือน และเพื่อมอบเป็นของขวัญปีใหม่แก่ประชาชน กรมบังคับคดีจึงได้จัดโครงการไกล่เกลี่ยทั่วไทย สุขใจปีใหม่ 2565 ซึ่งจัดขึ้นระหว่างวันที่ 15 ธันวาคม 2564 – 14 มกราคม 2565 โดยศูนย์ไกล่เกลี่ยข้อพิพาท กรมบังคับคดี และสำนักงานบังคับคดีจังหวัด และสาขาทั่วประเทศ จำนวน 117 แห่ง ที่ได้ร่วมกับสถาบันการเงิน บริษัทบัตรเครดิต บริษัทลีสซิ่งเช่าซื้อทั้งหน่วยงานภาครัฐและเอกชน โดยเปิดโอกาสให้เจ้าหนี้ ลูกหนี้ ได้เจรจากันด้วยความพึงพอใจ สะดวก รวดเร็ว เป็นธรรม ประหยัดเวลาไม่เสียค่าใช้จ่าย ทำให้เจ้าหนี้ได้รับชำระหนี้ และลูกหนี้สามารถชำระหนี้ได้ และยังช่วยให้ไม่ต้องถูกบังคับคดีรวมไปถึงการถูกยึด อายัดทรัพย์สิน ซึ่งผลจากการจัดโครงการดังกล่าวมีเรื่องเข้าสู่กระบวนการไกล่เกลี่ยฯ 512 เรื่อง ทุนทรัพย์ จำนวน 425,562,024.15 บาท ไกล่เกลี่ยผลสำเร็จ 372 เรื่อง ทุนทรัพย์ 326,584,904.86 บาท คิดเป็นร้อยละ 96.37 ของความสำเร็จในการไกล่เกลี่ยฯ
นางทัศนีย์ เผยอีกว่า วันที่ 25 - 26 กุมภาพันธ์ 2565 ที่ศูนย์นิทรรศการและการประชุมไบเทค บางนา กรุงเทพมหานคร กรมบังคับคดีและกรมคุ้มครองสิทธิและเสรีภาพ เตรียมจัดงาน “มหกรรมไกล่เกลี่ยหนี้สินครัวเรือน ครั้งที่ 1 กรุงเทพมหานครและปริมณฑล ซึ่งเป็นหนี้ภาคครัวเรือนที่อยู่ในชั้นก่อนฟ้องและหลังมีคำพิพากษา ได้แก่ หนี้กยศ. หนี้บัตรเครดิต ลิสซิ่งส่วนบุคคล และหนี้เช่าซื้อรถยนต์ สำหรับผู้ที่สนใจเข้าร่วมโครงการฯ สามารถสอบถามรายละเอียดเพิ่มเติมได้ที่ศูนย์ไกล่เกลี่ยข้อพิพาท กรมบังคับคดี โทรศัพท์หมายเลข 0 2887 4840 , 0 2887 5072 หรือสายด่วนกรมบังคับคดี 1111 กด 79
วันจันทร์ที่ 20 ธันวาคม 2564
บริษัท ขนส่ง จำกัด ส่งความสุขปีใหม่ 2565
เมื่อซื้อตั๋วผ่าน E-Ticket และ Website บขส. รับส่วนลด ค่าโดยสาร 10% ทุกเส้นทาง (ไม่รวมค่าธรรมเนียม) เริ่ม 20 ธ.ค. 64 - 20 ม.ค.65
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า ในช่วงเทศกาลปีใหม่ 2565 ที่จะถึงนี้ บขส. ได้จัดโครงการ “บขส. ส่งความสุขปีใหม่ 2565” มอบสิทธิ์ส่วนลด 10% ทุกเส้นทาง ทุกที่นั่ง เพื่อเป็นของขวัญปีใหม่ 2565 และแบ่งเบาภาระค่าครองชีพให้กับประชาชนผู้ใช้บริการของ บขส. ตามนโยบายของรัฐบาลและนายศักดิ์สยาม ชิดชอบ รัฐมนตรีว่าการกระทรวงคมนาคม
สำหรับโครงการ “บขส. ส่งความสุขปีใหม่ 2565” ให้สิทธิ์ส่วนลดค่าโดยสารเฉพาะ ผู้ใช้บริการ บขส. ที่ซื้อตั๋วโดยสารผ่านช่องทาง Application “E-Ticket” และ Website บขส.https://tcl99web.transport.co.th/Home และเดินทางระหว่างวันที่ 20 ธันวาคม 2564 - 20 มกราคม 2565 เท่านั้น ผู้เข้าร่วมโครงการ จะได้รับส่วนลดค่าโดยสาร 10% (ไม่รวมค่าธรรมเนียม) และไม่สามารถใช้ส่วนลดนี้ร่วมกับรายการส่วนลดประเภทอื่น ๆ ได้ รวมทั้งไม่สามารถแลกเป็นเงินสด เปลี่ยนแปลง หรือคืนตั๋วโดยสารทุกกรณี ทั้งนี้ บขส. ขอสงวนสิทธิ์ในการเปลี่ยนแปลงเงื่อนไขและยกเลิกสิทธิ์ โดยไม่ต้องแจ้งให้ทราบล่วงหน้า สอบถามข้อมูลเพิ่มเติมได้ที่ Call center 1490 เรียก บขส. ตลอด 24 ชั่วโมง
บขส. พร้อมให้บริการด้วยรถโดยสารที่มีคุณภาพ ได้มาตรฐานความปลอดภัยด้านสุขอนามัย SHA Plus และจัดการเดินรถตามมาตรการสาธารณสุขอย่างเคร่งครัด พร้อมขอความร่วมมือผู้ใช้บริการ
สวมหน้ากากอนามัย สแกนแอปพลิเคชันไทยชนะก่อนและหลังใช้บริการ เพื่อความปลอดภัยในการเดินทาง
วันเสาร์ที่ 16 กรกฎาคม 2565
คึกคัก!! ประมูลออนไลน์บ้านมือสอง ธอส. ประจำปี ครั้งที่ 2/2565 รวมยอดขายทั่วประเทศ จำนวน 307 รายการ 358 ล้านบาท
ธอส.รายงานผลการจัดงานประมูลออนไลน์บ้านมือสอง ธอส. ประจำปี ครั้งที่ 2/2565 ผ่าน Application : G H Bank Smart NPA  สามารถจำหน่ายบ้านมือสอง ธอส. ทั่วประเทศได้ 307 รายการ คิดเป็นจำนวนเงินรวม 358 ล้านบาท
ธนาคารอาคารสงเคราะห์ (ธอส.) รายงานผลการจัดงานประมูลออนไลน์บ้านมือสอง ธอส. ประจำปี ครั้งที่ 2/2565 ผ่าน Application : G H Bank Smart NPA ที่จัดขึ้นวานนี้ (15 กรกฎาคม 2565) ระหว่างเวลา 9.00-16.00 น. สามารถจำหน่ายบ้านมือสอง ธอส. ทั่วประเทศได้ 307 รายการ คิดเป็นจำนวนเงินรวม 358 ล้านบาท แบ่งเป็นทรัพย์ที่ตั้งอยู่ในพื้นที่กรุงเทพฯ และปริมณฑล 89 รายการ จำนวนเงิน 106 ล้านบาท และทรัพย์ในส่วนภูมิภาค 218 รายการ จำนวนเงิน 252 ล้านบาท โดยทรัพย์ที่ประมูลขายได้ในราคาต่ำที่สุด คือ ทรัพย์ประเภทคอนโดมิเนียม ขนาดเนื้อที่ 23.63 ตารางเมตร ในโครงการคูณเจริญคอนโดทาวน์ 2 อ.บางพลี จ.สมุทรปราการ ปิดประมูลในราคาเพียง 90,000 บาท เท่านั้น ส่วนทรัพย์ที่ประมูลขายได้ในราคาสูงสุด คือ ทรัพย์ประเภทคอนโดมิเนียม ขนาดเนื้อที่ 60.02 ตารางเมตร ในโครงการไบรท์ตั้นเพลส เขตบางกะปิ กรุงเทพฯ ปิดประมูลได้ในราคา 5,100,000 บาท เนื่องจากเป็นทรัพย์ที่ทำเลดี เดินทางได้ในหลายเส้นทางคมนาคม และใกล้แหล่งอำนวยความสะดวกมากมาย พิเศษ!! ผู้ชนะประมูลได้สิทธิ์ผ่อนดาวน์ดอกเบี้ย 0% นานสูงสุด 24 เดือน และสามารถเข้าอยู่อาศัยได้ในระหว่างผ่อนดาวน์เพียงชำระเงินประกันการเข้าอยู่อาศัยไม่ต่ำกว่า 1.5% ของราคาประมูลได้
สำหรับผู้ที่พลาดการประมูลบ้านมือสอง ธอส. ของธนาคารในครั้งนี้ สามารถเข้าร่วมประมูลทรัพย์มือสองออนไลน์ ธอส. ได้อีกครั้ง ในงานประมูลบ้านมือสองออนไลน์ 8.8 The Infinity Maximum SALE ในวันจันทร์ที่ 8 สิงหาคม 2565 โดยจะมีทรัพย์เด่นทำเลดีมาเปิดประมูลจำนวนมาก ผู้ที่สนใจสามารถดาวน์โหลด Application : G H Bank Smart NPA และลงทะเบียนเพื่อรอเข้าร่วมประมูลออนไลน์กับ ธอส. ในครั้งต่อไปได้ทันที สอบถามข้อมูลเพิ่มเติมได้ที่ GHBank Call Center โทร. 0-2645-9000 กด 5 หรือ Facebook Fanpage ธนาคารอาคารสงเคราะห์ หรือ ดูข้อมูลบ้านมือสอง ธอส. ได้ที่ www.ghbhomecenter.com, Mobile Application : G H Bank Smart NPA และ Line Official Account : @ghbnpa
วันอังคารที่ 12 กรกฎาคม 2565
ครม.รับทราบมติที่ประชุมบอร์ดสับปะรดแห่งชาติ จ้างแรงงานต่างด้าวระยะสั้น 1 ปี แก้ปัญหาขาดแรงงานในอุตสาหกรรมสับปะรด
ครม.รับทราบมติที่ประชุมบอร์ดสับปะรดแห่งชาติ จ้างแรงงานต่างด้าวระยะสั้น 1 ปี แก้ปัญหาขาดแรงงานในอุตสาหกรรมสับปะรด
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 12 กรกฎาคม 2565 ว่า ครม.รับทราบมติที่ประชุมคณะกรรมการนโยบายและพัฒนาสับปะรดแห่งชาติ ครั้งที่ 1/2565 เมื่อเดือนพฤษภาคมที่ผ่านมา กล่าวคือ สถานการณ์สับปะรดโรงงาน ปี 2565 คาดว่าจะมีผลผลิตประมาณ 1.77 ล้านตัน เพิ่มขึ้นจากปี 2564 ร้อยละ 2.68 โดยยอดการส่งออกปี 2565 ช่วงเดือน ม.ค.-มี.ค.2565 จำนวน 140,019 ตัน เพิ่มขึ้นจากปี 2564 ร้อยละ 8.05
สำหรับแนวทางการบริหารจัดการสับปะรด ปี 2565 ขับเคลื่อนโดยกลไกคณะกรรมการเพื่อแก้ไขปัญหาเกษตรกรอันเนื่องมาจากผลผลิตการเกษตรระดับจังหวัด และคณะทำงานด้านการตลาดระดับจังหวัด บริหารจัดการ Demand และ Supply ภายในจังหวัด ส่วนการแก้ไขปัญหาขาดแคลนแรงงานในอุตสาหกรรมสับปะรดนั้น กำหนดให้มีการจ้างงานแรงงานต่างด้าวระยะสั้น (เมียนมา ลาว กัมพูชา และเวียดนาม) คราวละไม่เกิน 1 ปี นอกจากนี้ ยังมีมาตรการส่งเสริมเกษตรกรผู้ปลูกสับปะรดในหลายด้าน อาทิ 1)จัดหาแหล่งเงินทุนสินเชื่อดอกเบี้ยต่ำสินเชื่อปลอดดอกเบี้ยให้แก่เกษตรกรที่ขึ้นทะเบียนผู้ปลูกสับปะรดกับกรมส่งเสริมการเกษตรและทำข้อตกลงซื้อขายกับโรงงาน 2)สนับสนุนการร่วมงานแสดงสินค้าทั้งในและต่างประเทศเพื่อแก้ไขปัญหาสับปะรดล้นตลาด
วันอังคารที่ 16 พฤศจิกายน 2564
บริษัท ขนส่ง จำกัด จับมือผู้ประกอบการโรงแรม 23 แห่ง
จัดโครงการแพ็กเกจส่วนลดโรงแรมที่พัก ปีที่ 3 ลดค่าห้องพักสูงสุด 50% ถึงวันที่ 30 กันยายน 2565
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า บขส. ได้ร่วมกับสมาคมโรงแรมไทยและผู้ประกอบการโรงแรม จำนวน 23 แห่ง จัดโครงการ “แพ็กเกจส่วนลดโรงแรมที่พัก ปีที่ 3” มอบสิทธิ์ส่วนลดค่าที่พักเริ่มต้นตั้งแต่ 10% - 50% ให้กับลูกค้าของ บขส. ที่แสดงตั๋วโดยสาร บขส. ณ โรงแรมที่ร่วมรายการ อาทิ โรงแรมเฉลงน้อยพูลวิลล่า จังหวัดสุราษฎร์ธานี โรงแรมอมารีหัวหิน จังหวัดประจวบคีรีขันธ์ และโรงแรมสยามเบย์ชอร์ รีสอร์ท พัทยา จังหวัดชลบุรี เป็นต้น ทั้งนี้ตั้งแต่บัดนี้จนถึงวันที่ 30 กันยายน 2565 สำหรับเงื่อนไขการใช้สิทธิ์ในโครงการนี้สามารถใช้ได้เฉพาะลูกค้า บขส. ที่ซื้อตั๋วโดยสารเดินทางระหว่างวันที่ 1 สิงหาคม 2564 ถึงวันที่ 30 กันยายน 2565 และต้องมีชื่อในตั๋วโดยสารตรงกับบัตรประชาชน หรือหนังสือเดินทางที่ใช้จองห้องพัก โดยตั๋วโดยสาร 1 ใบ สามารถใช้กับที่พัก 1 ห้องเท่านั้น สิทธิ์ส่วนลดดังกล่าวไม่สามารถเปลี่ยนแปลงเป็นเงินสดได้ ทั้งนี้ บขส. ขอสงวนสิทธิ์ในการเปลี่ยนแปลงเงื่อนไขและยกเลิกสิทธิ์ โดยไม่ต้องแจ้งให้ทราบล่วงหน้า สอบถามข้อมูลเพิ่มเติมได้ที่งานการตลาดและลูกค้าสัมพันธ์ โทรศัพท์ 0 2537 8737 หรือ Call center 1490 เรียก บขส. ตลอด 24 ชั่วโมง
กรรมการผู้จัดการใหญ่ บขส. กล่าวเพิ่มเติมว่า บขส. พร้อมให้บริการด้วยรถโดยสาร
ที่มีคุณภาพ ได้มาตรฐานความปลอดภัยด้านสุขอนามัย SHA และจัดการเดินรถตามมาตรการสาธารณสุขอย่างเคร่งครัด ทั้งนี้ขอความร่วมมือผู้ใช้บริการ สวมหน้ากากอนามัย สแกนแอปพลิเคชันไทยชนะ ก่อนและหลัง ใช้บริการ เพื่อความปลอดภัยในการเดินทาง
วันอังคารที่ 19 เมษายน 2565
ขับเคลื่อน 5 แนวทางสู่การเป็น Medical Hub
วันอังคารที่ 19 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลขับเคลื่อนประเทศไทยให้เป็นศูนย์กลางสุขภาพนานาชาติตามนโยบาย Medical Hub ด้วย 5 แนวทาง ได้แก่ พัฒนาระเบียงเศรษฐกิจสุขภาพอันดามัน พัฒนา Wellness Industry โดยสร้าง รพ.ต้นแบบที่ใช้นวัตกรรมสีเขียวและเศรษฐกิจสร้างสรรค์ เพื่อยกระดับการท่องเที่ยวเชิงสุขภาพ พัฒนาเป็นศูนย์กลางกัญชาโลกในรูปแบบโลกเสมือน หรือ Metaverse ให้ประชาชนเข้าถึงธุรกิจกัญชาและกัญชงได้อย่างครบวงจร ปักหมุดบริการรักษาพยาบาลเฉพาะทางขั้นสูง เช่น โรคมะเร็ง และปักหมุดให้ไทยเป็นศูนย์กลางการเรียนการสอนทางการแพทย์ โดยเพิ่มกำลังการผลิตแพทย์ทั้งหลักสูตรนานาชาติ การแพทย์แผนไทยและการแพทย์ทางเลือก โดยมีคณะกรรมการติดตามความก้าวหน้าในการดำเนินงานทั้ง 5 เรื่องนี้เป็นระยะ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 11 พฤศจิกายน 2564
รองปลัดฯ ภานุวัฒน์ เข้าร่วมการประชุม The 2nd Regional Conference on Industrial Development (RCID)
นายภานุวัฒน์ ตริยางกูรศรี รองปลัดกระทรวงอุตสาหกรรม เป็นผู้แทนฝ่ายไทยเข้าร่วมประชุม The 2nd Regional Conference on Industrial Development (RCID)
รองปลัดฯ ภานุวัฒน์ เข้าร่วมการประชุม The 2nd Regional Conference on Industrial Development (RCID)
วันที่10 พฤศจิกายน 2564 นายภานุวัฒน์ ตริยางกูรศรี รองปลัดกระทรวงอุตสาหกรรม เป็นผู้แทนฝ่ายไทยเข้าร่วมประชุม The 2nd Regional Conference on Industrial Development (RCID) โดยมี กระทรวงอุตสาหกรรมอินโดนีเซีย ร่วมกับ องค์การพัฒนาอุตสาหกรรมแห่งสหประชาชาติ (United Nations Industrial Development Organization หรือ UNIDO) เป็นเจ้าภาพจัดการประชุม ในรูปแบบผสม (Hybrid) ระหว่างวันที่ 10-11 พฤศจิกายน 2564 ณ กรุงจาการ์ตา สาธารณัฐอินโดนีเซีย
การประชุม RCID เป็นเวทีสำหรับประเทศในภูมิภาคเอเชีย-แปซิฟิก เพื่อร่วมกันพิจารณาแบ่งปันแนวนโยบายและประสบการณ์ องค์ความรู้ เทคโนโลยี และแนวปฏิบัติอันเป็นเลิศ โดยหัวข้อหลักในการประชุมครั้งนี้ คือ ความท้าทายและโอกาสในการเร่งขับเคลื่อนอุตสาหกรรม 4.0 ในประเทศกำลังพัฒนา ประเทศที่พัฒนาน้อยที่สุด และประเทศกำลังพัฒนาที่เป็นเกาะขนาดเล็กในภูมิภาค รวมถึงประเด็นในการมีส่วนร่วมของธุรกิจขนาดกลางและขนาดย่อมในห่วงโซ่มูลค่าโลก การพัฒนาศักยภาพบุคลากรของ SMEs การใช้เศรษฐกิจหมุนเวียน การใช้ทรัพยากรธรรมชาติผ่านแนวคิดอุตสาหกรรมสีเขียวในยุคโควิด-19 และอนาคต การประชุมครั้งนี้ มีผู้แทนจาก สำนักงานเศรษฐกิจอุตสาหกรรม กรมส่งเสริมอุตสาหกรรม กรมโรงงานอุตสาหกรรม กรมอุตสาหกรรมพื้นฐานและการเหมืองแร่ เข้าร่วมประชุมด้วย
วันศุกร์ที่ 6 สิงหาคม 2564
นายกฯ แสดงความเสียใจกรณีนักท่องเที่ยวต่างชาติเสียชีวิตที่ จ. ภูเก็ต กำชับเจ้าหน้าที่ตำรวจเร่งสืบสวนข้อเท็จจริง ย้ำให้เข้มงวดดูแลนักท่องเที่ยวมากยิ่งขึ้น ป้องกันไม่ให้เกิดเหตุซ้ำรอย
นายกรัฐมนตรีแสดงความเสียใจกรณีนักท่องเที่ยวต่างชาติเสียชีวิตที่ จ. ภูเก็ต กำชับเจ้าหน้าที่ตำรวจเร่งสืบสวนข้อเท็จจริง ย้ำให้เข้มงวดดูแลนักท่องเที่ยวมากยิ่งขึ้น ป้องกันไม่ให้เกิดเหตุการณ์ซ้ำรอย
วันที่ 6 ส.ค.64 นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี รับทราบกรณี Mrs. Nicole Sauvain-Weisskopf (นางนิโคล โซเวน ไวสคอป) สัญชาติสวิตเซอร์แลนด์ นักท่องเที่ยวในโครงการภูเก็ตแซนด์บ็อกซ์ (Phuket Sandbox) เสียชีวิตบริเวณธารน้ำตกโตนอ่าวยน ต.วิชิต อ.เมืองภูเก็ต จ.ภูเก็ต เมื่อวันที่ 5 ส.ค.ที่ผ่านมา และขอแสดงความเสียใจไปถึงครอบครัวผู้เสียชีวิตด้วย โดยขณะนี้ เจ้าหน้าที่ตำรวจทั้งจากส่วนกลางและในพี้นที่ เร่งสืบสวนข้อเท็จจริงแล้ว พร้อมทั้งสั่งให้รายงานกลับมาให้ทราบด้วย
ทั้งนี้ นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ ได้โทรศัพท์แสดงความเสียใจกับเอกอัครราชทูตสมาพันธรัฐสวิสประจำประเทศไทย ไปยังครอบครัวผู้เสียชีวิตด้วยตนเอง ซึ่งกระทรวงการต่างเทศจะประสานกับสถานเอกอัครราชทูตสมาพันธรัฐสวิสประจำประเทศไทย เพื่อรายงานความก้าวหน้าทางคดีอย่างต่อเนื่อง
“นายกรัฐมนตรีกำชับให้หน่วยงานที่เกี่ยวข้องเร่งดำเนินการสืบสวนและจับกุมผู้กระทำความผิดให้ได้โดยเร็ว พร้อมเน้นย้ำให้ทุกส่วนราชการเพิ่มความเข้มงวดดูแลนักท่องเที่ยวตามโครงการฯ ให้มากยิ่งขึ้น ขณะเดียวกันก็มอบหมายให้กระทรวงการต่างประเทศ และการท่องเที่ยวแห่งประเทศไทย(ททท.) เร่งประสานหน่วยงานต่าง ๆ เพื่อยกระดับมาตรการด้านสาธารณสุขและความปลอดภัยให้กับนักท่องเที่ยวทั้งคนไทยและชาวต่างชาติโดยเร็ว พร้อมขอให้คนไทยช่วยกันรักษาภาพลักษณ์ที่ดีให้กับประเทศไทย โดยเฉพาะภาพลักษณ์ด้านการท่องเที่ยวเพื่อกระตุ้นเศรษฐกิจเกิดรายได้ให้กับประเทศไทยต่อไป” นายอนุชาฯ กล่าว
วันศุกร์ที่ 28 มกราคม 2565
ท่าอากาศยานสุวรรณภูมิคาดผู้โดยสารช่วงเทศกาลตรุษจีน เพิ่มขึ้นจากปีที่แล้ว
พร้อมเชิญชวนถ่ายภาพรับเทศกาลตรุษจีน ปีขาล ธาตุน้ำ
นายกิตติพงศ์ กิตติขจร ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) (ทอท.) เปิดเผยว่า ในช่วงเทศกาลตรุษจีนระหว่างวันที่ 26 มกราคม - 7 กุมภาพันธ์ 2565 (รวม 13 วัน) ท่าอากาศยานสุวรรณภูมิ (ทสภ.) คาดการณ์จำนวนผู้โดยสารในภาพรวมที่เดินทางผ่าน ทสภ. ในช่วงดังกล่าว รวมทั้งสิ้นประมาณ 465,453 คน หรือเฉลี่ยวันละประมาณ 35,804 คน หากเปรียบเทียบกับช่วงเทศกาลตรุษจีนของปีที่แล้ว ทสภ. จะมีจำนวนผู้โดยสารในภาพรวมที่เดินทางผ่านเข้า - ออก เพิ่มขึ้น โดยแบ่งเป็นผู้โดยสารระหว่างประเทศ (รวมขาเข้า-ขาออก) ประมาณ 115,931 คน ในประเทศ (รวมขาเข้า-ขาออก) ประมาณ 349,522 คน
สำหรับประมาณการเที่ยวบินในช่วงดังกล่าวคาดว่าจะมีเที่ยวบินรวมทั้งสิ้นจำนวน 4,957 เที่ยวบิน หรือเฉลี่ยวันละ 381 เที่ยวบิน หากเปรียบเทียบกับช่วงเทศกาลตรุษจีนของปีที่แล้ว เพิ่มขึ้นร้อยละ 37.12 โดยแบ่งเป็นเที่ยวบินระหว่างประเทศ (รวมขาเข้า - ออก) จำนวน 2,138 เที่ยวบิน ลดลงร้อยละ 1.88 และ เที่ยวบินในประเทศ (รวมขาเข้า - ออก) จำนวน 2,819 เที่ยวบิน เพิ่มขึ้นร้อยละ 96.31 โดยมีสายการบินประจำและสายการบินเช่าเหมาลำ (Charter Flight) จำนวน 10 สายการบิน ขอเพิ่มเที่ยวบินพิเศษ (Extra Flight) จำนวนทั้งสิ้น 50 เที่ยวบิน แบ่งออกเป็นเที่ยวบินภายในประเทศ จำนวน 16 เที่ยวบิน และเที่ยวบินระหว่างประเทศ จำนวน 34 เที่ยวบิน ซึ่งสายการบินที่ขอเพิ่มเที่ยวบินพิเศษมากที่สุด 3 อันดับแรก (รวมขาเข้า - ออก) คือสายการบินบางกอกแอร์เวย์ส จำนวน 14 เที่ยวบิน สายการบินเมียนมาร์แอร์เวย์ จำนวน 8 เที่ยวบิน และ สายการบินทีเวย์ จำนวน 8 เที่ยวบิน
นายกิตติพงศ์ กล่าวเพิ่มเติมว่า เพื่อเป็นการเฉลิมฉลองและต้อนรับเทศกาลตรุษจีน 2565 (Chinese New Year 2022) ระหว่างวันที่ 25 มกราคม - 3 กุมภาพันธ์ 2565 ทสภ. ได้จัดตกแต่งพื้นที่สำหรับถ่ายภาพ ภายใต้คอนเซ็ปต์ “ปีขาล ธาตุน้ำ” จำนวน 2 จุด จุดที่ 1 บริเวณประตู 5 โถงผู้โดยสารขาออก ชั้น 4 และจุดที่ 2 บริเวณประตู 1 ชั้น 2 ห้องโถงผู้โดยสารขาเข้าการจัดซุ้มเทศกาลตรุษจีนในครั้งนี้เพื่อให้ผู้โดยสารได้ถ่ายภาพเป็นที่ระลึก เป็นการส่งมอบความสุขและร่วมอวยพรผู้โดยสาร ผู้ใช้บริการ เนื่องในโอกาสวันขึ้นปีใหม่ของชาวจีน เป็นการสร้างความประทับใจให้แก่ผู้โดยสาร ผู้ใช้บริการ ณ ทสภ.
นายกิตติพงศ์ กล่าวในตอนท้ายว่า ทสภ. ยังคงให้ความสำคัญในการปฏิบัติตามมาตรฐานความปลอดภัยด้านสาธารณสุข D - M - H - T - T และ Covid Free Setting ตามที่กระทรวงสาธารณสุขกำหนดอย่างเคร่งครัด ตลอดจนเน้นย้ำในการดูแลรักษาความสะอาดในทุกพื้นที่ภายในท่าอากาศยานรวมถึงบริเวณพื้นที่จุดสัมผัสร่วมตลอด 24 ชั่วโมง และขอให้ผู้โดยสาร ผู้ใช้บริการ เชื่อมั่น มั่นใจในมาตรการป้องกันการแพร่ระบาดของเชื้อไวรัสโควิด - 19 รวมทั้งขอแนะนำให้ผู้โดยสารเผื่อเวลาในการเดินทางมาถึง ทสภ. ล่วงหน้า เพื่อป้องกันการพลาดเที่ยวบิน โดยสำหรับเที่ยวบินระหว่างประเทศควรเผื่อเวลาล่วงหน้าประมาณ 3 ชั่วโมง และเที่ยวบินภายในประเทศควรเผื่อเวลาล่วงหน้าประมาณ 2 ชั่วโมง สามารถสอบถามข้อมูลเพิ่มเติม ได้ที่ AOT Contact Center หมายเลขโทรศัพท์ 1722 ตลอด 24 ชั่วโมง
วันอังคารที่ 11 มกราคม 2565
ครม.อนุมัติขยายเวลาโครงการสินเชื่อเพื่อพัฒนาเกษตรแปลงใหญ่ ปรับวงเงินสินเชื่อที่ยืดหยุ่นรองรับความต้องการเกษตรกร
ครม.อนุมัติขยายเวลาโครงการสินเชื่อเพื่อพัฒนาเกษตรแปลงใหญ่ ปรับวงเงินสินเชื่อที่ยืดหยุ่นรองรับความต้องการเกษตรกร
วันที่ 11 มกราคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 11 มกราคม 2565 ว่า ตามที่รัฐบาลได้ดำเนินโครงการสนับสนุนสินเชื่อเพื่อพัฒนาการเกษตรแบบแปลงใหญ่ จำนวน 2,000 แปลง แปลงละไม่เกิน 10 ล้านบาท กรอบวงเงินโครงการรวม 23,000 ล้านบาท ผ่านธนาคารเพื่อการเกษตรและสหกรณ์การเกษตร (ธ.ก.ส.) ซึ่งสิ้นสุดระยะเวลาการจ่ายเงินกู้ของโครงการแล้วเมื่อวันที่ 31 ธันวาคม 2564 (เงื่อนไขเกษตรแบบแปลงใหญ่ มีขนาดพื้นที่รวมกันไม่น้อยกว่า 300 ไร่ และ/หรือมีเกษตรกรเข้าร่วมไม่น้อยกว่า 30 ราย ขึ้นอยู่กับพืชเกษตร) แต่ยังมีเกษตรกรที่ต้องการขอสินเชื่อและอยู่ระหว่างการเตรียมความพร้อมจำนวนมาก อีกทั้งยังมีการรวมกลุ่มเกษตรกรจัดตั้งเป็นแปลงใหญ่อย่างต่อเนื่อง และแปลงใหญ่บางแปลงมีความจำเป็นต้องใช้สินเชื่อมากกว่าวงเงินที่โครงการกำหนด
ดังนั้น ครม. จึงมีมติอนุมัติขยายระยะเวลาการจ่ายเงินกู้โครงการสนับสนุนสินเชื่อเพื่อพัฒนาการเกษตรแบบแปลงใหญ่ ตามที่กระทรวงเกษตรและสหกรณ์เสนอ โดยขยายระยะเวลาการจ่ายเงินกู้โครงการออกไปสิ้นสุดวันที่ 31 ธันวาคม 2569 (จากเดิมที่สิ้นสุดวันที่ 31 ธันวาคม 2564) ภายใต้กรอบวงเงินโครงการเดิมที่เหลืออยู่ และขยายระยะเวลาดำเนินการโครงการออกไปสิ้นสุดวันที่ 30 มิถุนายน 2575 (จากเดิมที่สิ้นสุด 30 เมษายน 2570) มากไปกว่านั้น ครม.ยังได้อนุมัติปรับรายละเอียดโครงการสนับสนุนสินเชื่อเพื่อพัฒนาการเกษตรแบบแปลงใหญ่ จากเดิมที่สนับสนุนสินเชื่อให้สหกรณ์การเกษตร กลุ่มเกษตรกร และวิสาหกิจชุมชน แปลงละไม่เกิน 10 ล้านบาท โดยปรับเป็น 1)สหกรณ์การเกษตร กลุ่มเกษตรกร ไม่เกินวงเงินกู้ที่นายทะเบียนกำหนด ใช้เกณฑ์พิจารณาอนุมัติสินเชื่อแบ่งตามขนาด ประเภทธุรกิจชั้นคุณภาพของสหกรณ์การเกษตรกลุ่มเกษตรกร และศักยภาพความสามารถในการชำระหนี้คืน 2)วิสาหกิจชุมชนเป็นไปตามแผนธุรกิจของกลุ่มแปลงใหญ่
นางสาวรัชดา กล่าวเพิ่มเติมว่า การขยายระยะเวลาโครงการนี้ จะช่วยกระตุ้นการลงทุนในโครงสร้างการผลิตภาคเกษตร อันจะเป็นการเพิ่มความสามารถในการแข่งขันและยกระดับเป็นเกษตรสมัยใหม่ ส่งผลให้เกษตรกรมีรายได้เพิ่มขึ้นจากสินค้าและผลิตภัณฑ์ทางการเกษตรที่มีคุณภาพและมีความหลากหลาย
..............................
วันศุกร์ที่ 16 กรกฎาคม 2564
กรมเจ้าท่า กระทรวงคมนาคม เร่งขุดลอกพื้นที่ภาคอีสาน รองรับมาตรการกองอำนวยการน้ำแห่งชาติ แก้ไขความเดือนร้อนของประชาชน
...
16 กรกฎาคม 2564 นายวิทยา ยาม่วง อธิบดีกรมเจ้าท่า เปิดเผยความก้าวหน้าโครงการขุดลอกและบำรุงรักษาร่องน้ำภายในประเทศ บริเวณแม่น้ำสงคราม ตำบลทุ่งฝน อำเภอทุ่งฝน จังหวัดอุดรธานี ตำบลคำสะอาด อำเภอสว่างแดนดิน จังหวัดสกลนคร และลำน้ำแอก ตำบลหนองค่าย ตำบลตลาดไทร อำเภอประทาย จังหวัดนครราชสีมา เพื่อบูรณาการเตรียมความพร้อมในเชิงป้องกันเพื่อรับสถานการณ์ช่วงฤดูฝน สอดคล้องกับความต้องการในการใช้น้ำเพื่ออุปโภคบริโภค การเกษตร และการรักษาสภาพแวดล้อมทางน้ำ ตามนโยบายรัฐบาลและมาตรการของกองอำนวยการน้ำแห่งชาติ โดยพลเอกประวิตร วงษ์สุวรรณรองนายกรัฐมนตรี และกระทรวงคมนาคม โดยนายศักดิ์สยาม ชิดชอบ รัฐมนตรีว่าการกระทรวงคมนาคม
สำนักพัฒนาและบำรุงรักษาทางน้ำ สำนักงานพัฒนาและบำรุงรักษาทางน้ำที่ 8 เปิดหน่วยปฏิบัติงานขุดลอกฯ แม่น้ำสงคราม ตำบลทุ่งฝน อำเภอทุ่งฝน จังหวัดอุดรธานี ตำบลคำสะอาด อำเภอสว่างแดนดิน จังหวัดสกลนคร เมื่อวันที่ 23 เมษายน 2564 ซึ่งขณะนี้ใกล้แล้วเสร็จตามแผน โดยใช้เครื่องจักรเป็นรถขุด ขก.5 และรถขุดตักดินเช่าเอกชน มีนายสุรศักดิ์ แก้วบุญศรี นายช่างไฟฟ้าชำนาญงาน ปฏิบัติหน้าที่หัวหน้าหน่วยฯ ขุดลอกตั้งแต่กิโลเมตรที่ 427+500 ถึง กิโลเมตรที่ 430+650 ระยะทาง 3,150 เมตร ขุดลอกร่องน้ำ ให้ได้ความกว้าง 20-40 เมตร ขุดลอกระดับก้นร่องลึกประมาณ 155 เมตร (จากระดับน้ำทะเลปานกลาง) ปริมาณวัสดุขุดลอก 91,666 ลูกบาศก์เมตร ระยะเวลาดำเนินการ 86 วัน ปัจจุบันขุดลอกได้ระยะทาง 2,966 เมตร ปริมาณวัสดุขุดลอก 86,660 ลูกบาศก์เมตร คิดเป็นร้อยละ 94.5
และหน่วยปฏิบัติงานพื้นที่แห่งใหม่ บริเวณลำน้ำแอก ตำบลหนองค่าย ตำบลตลาดไทร อำเภอประทาย จังหวัดนครราชสีมา เมื่อวันที่ 9 กรกฎาคม 2564 โดยใช้เครื่องจักรเป็นรถขุด ขก.2 และ รถขุดตักดินเช่าเอกชน มีนายศิริศักดิ์ ศุภผล นายช่างขุดลอกชำนาญงาน ปฏิบัติหน้าที่หัวหน้าหน่วยฯ ถึงวันที่ 29 กันยายน 2564 ขุดลอกตั้งแต่กิโลเมตรที่ 5+300 ถึง กิโลเมตรที่ 1+400 ระยะทาง 3,900 เมตร ขุดลอกร่องน้ำให้ได้ความกว้าง 20-30 เมตร ขุดลอกระดับก้นร่องลึกประมาณ 139 เมตร (จากระดับน้ำทะเลปานกลาง) ปริมาณวัสดุขุดลอก 83,100 ลูกบาศก์เมตร ระยะเวลาดำเนินการ 82 วัน โดยขุดลอกเพื่อเพิ่มความกว้างและความลึกของร่องน้ำ เพิ่มพื้นที่ในการกักเก็บน้ำ แก้ไขปัญหากระแสน้ำกัดเซาะตลิ่ง รวมทั้งแก้ไขปัญหาอุทกภัยและภัยแล้ง ปัจจุบันขุดลอกได้ระยะทาง 199 เมตร ปริมาณวัสดุขุดลอก 3,746 ลูกบาศก์เมตร คิดเป็นร้อยละ 4.50
อธิบดีกรมเจ้าท่า กล่าวเพิ่มเติมว่า สำนักงานพัฒนาและบำรุงรักษาทางน้ำที่ 8 ได้มีแผนดำเนินการขุดลอกและบำรุงรักษาร่องน้ำภายในประเทศ ในพื้นที่ภาคตะวันออกเฉียงเหนือ ได้แก่ แม่น้ำสงคราม อำเภอสว่างแดนดิน จังหวัดสกลนคร ลำบางบอน อำเภอนาดูน จังหวัดมหาสารคาม ลำน้ำแอก อำเภอประทาย จังหวัดนครราชสีมา และลำสะแทด อำเภอเมืองยาง จังหวัดนครราชสีมา ขณะนี้ การปฏิบัติงานถึงเดือนมิถุนายน 2564 ขุดลอกตามแผนได้ปริมาณ 768,466 ลูกบาศก์เมตร จากแผน 1,094,000 ลูกบาศก์เมตร คิดเป็นผลงานร้อยละ 70.24 ซึ่งกรมเจ้าท่าได้เร่งเดินหน้าภารกิจขุดลอกอย่างต่อเนื่องให้แล้วเสร็จตามแผนเพื่อฟื้นฟูระบบนิเวศแม่น้ำให้เป็น แหล่งน้ำของชุมชนอย่างยั่งยืนต่อไป
วันพฤหัสบดีที่ 16 กันยายน 2564
นายกฯ รับข้อเสนอกลุ่มศิลปินและภาคีเครือข่ายอุตสาหกรรมสร้างสรรค์ จัดหามาตรการช่วยเหลือให้เข้าถึง Soft Loan มอบ ศบค. พิจารณาผ่อนปรนมาตรการถ่ายทำภาพยนตร์ ส่งเสริมวัฒนธรรมท้องถิ่น
นายกรัฐมนตรีรับข้อเสนอกลุ่มศิลปินและภาคีเครือข่ายอุตสาหกรรมสร้างสรรค์และกลุ่มศิลปิน จัดหามาตรการช่วยเหลือให้เข้าถึง Soft Loan  มอบ ศบค. พิจารณาผ่อนปรนมาตรการถ่ายทำภาพยนตร์ ส่งเสริมวัฒนธรรมท้องถิ่น ต่อยอดเศรษฐกิจสร้างสรรค์ภายใต้โมเดล BCG
วันนี้ (16 กันยายน 2564) เวลา 14.30 น. ณ ห้อง PMOC ชั้น 2 ตึกไทยคู่ฟ้า ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกลาโหม เป็นประธานการประชุมร่วมกับภาคีเครือข่ายภาคเอกชนในอุตสาหกรรมสร้างสรรค์ และกลุ่มศิลปิน เพื่อหารือแนวทางการให้ความช่วยเหลือจากผลกระทบของสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ผ่านระบบ Video Conference) รวมกับกลุ่มศิลปินพื้นบ้าน กลุ่มศิลปินแห่งชาติ ศิลปินศิลปากร กลุ่มเครือข่ายอุตสาหกรรมบันเทิง โรงงานและภาพยนต์ และภาคเอกชน กว่า 40 องค์กร
ภายหลังการประชุม นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า นายกรัฐมนตรีมีความเห็นใจศิลปินพื้นบ้าน บุคลากรด้านศิลปวัฒนธรรมและผู้อยู่ในอุตสาหกรรมบันเทิง ซึ่งได้รับผลกระทบจากการแพร่ระบาดโรคติดเชื้อไวรัสโควิด-19 ที่ผ่านมารัฐบาลมีการช่วยเหลือเยียวยาผ่านมาตรการต่างๆ อาทิ การช่วยเหลือผู้ประกันตน ม. 33 ม. 39 และ ม. 40 การลดภาษีต่างๆ นอกจากนี้ นายกรัฐมนตรี ยังห่วงใยกลุ่มศิลปินบางส่วนที่ยังไม่ได้รับการฉีดวัคซีนโควิด-19 เนื่องจากข้อมูลตกหล่น จึงขอให้กระทรวงวัฒนธรรมเร่งประสาน รวบรวมรายชื่อและจำนวนบุคคลให้มีความชัดเจนมากยิ่งขึ้น เพื่อภาครัฐจะได้จัดสรรทั้งวัคซีค รวมทั้งชุดตรวจ ATK ให้เหมาะสม ขณะเดียวกัน ก็จะได้ให้มีการขึ้นทะเบียนเพื่อให้เข้าถึงการเยียวยาของรัฐบาล และยังเป็นการสร้างความเข้มแข็งในเครือข่ายของกลุ่มศิลปินทุกแขนงด้วย
โอกาสนี้ นายกรัฐมนตรี รับข้อเสนอเกี่ยวกับการผ่อนคลายมาตรการต่าง ๆ อาทิ การเปิดโรงภาพยนตร์ มหรสพ การผ่อนปรนให้กองถ่ายสามารถทำภาพยนตร์สามารถถ่ายทำได้ โดยจะมอบหมายให้ ศบค. ร่วมกับกระทรวงสาธารณสุขพิจารณามาตรการรองรับป้องกันไม่ให้มีการแพร่ระบาดของโรคโดยเฉพาะในพื้นที่เสี่ยง จะต้องมีท้องถิ่นเข้าดูแลการถ่ายทำในพื้นที่ ทั้งนี้ เพื่อป้องกันไม่ให้มีการรวมกลุ่มของคนมากเกินไป ยืนยันว่ารัฐบาลให้ความสำคัญและสนับสนุนการถ่ายทำภาพยนตร์ ศิลปะในท้องถิ่น และผู้ประกอบการอุตสาหกรรมสร้างสรรค์ ในการนำศิลปวัฒนธรรมต่อยอดเพื่อสร้างรายได้ให้แก่ประชาชน ทั้งนี้ ละครไทย หนังไทย เป็นที่นิยมในต่างประเทศเพราะวัฒนธรรมไทยเป็นที่ชื่นชมและเป็นเอกลักษณ์ เมื่อรวมกับความคิดสร้างสรรค์ ฝีมือคนไทย และความสามารถจัดการเชิงธุรกิจอย่างเป็นระบบ จะปรับเปลี่ยนเศรษฐกิจสร้างสรรค์สู่เวทีโลก ตามโมเดลเศรษฐกิจ BCG จาก โดยจะให้ทุกภาคส่วนที่เกี่ยวข้องเร่งดำเนินการให้เร็วที่สุด
โฆษกประจำสำนักนายกรัฐมนตรียังเปิดเผยว่า นายกรัฐมนตรี ได้สั่งการให้กระทรวงวัฒนธรรมประสานเครือข่าย/กลุ่มศิลปิน เพื่อจัดทำข้อมูลให้ครอบคลุมและชัดเจน มอบหมายให้กระทรวงการคลัง สำนักงบประมาณและสภาพัฒนาการเศรษฐกิจและสังคมแห่งชาติ พิจารณาให้ความช่วยเหลือเพิ่มเติมจากมาตรการลดภาษี การช่วยให้ผู้ประกอบการเข้าถึง Soft Loan แหล่งเงินทุน จากงบประมาณที่มีเหลืออยู่ จาก พรก. กู้เงินฯ โดยจะได้มีการนำเสนอให้ที่ประชุมคณะรัฐมนตรีพิจารณาต่อไป